กสิกรฯออกตราสารหนี้4กองดอกเบี้ย2.35-2.7%
บลจ.กสิกรไทย เชียร์ล็อคผลตอบแทนรับดอกเบี้ยลด ออกตราสารหนี้ 4 กอง ให้ 2.35-2.7% ต่อปี
6 ม.ค. 2558

บลจ.กสิกรไทย เชียร์ล็อคผลตอบแทนรับดอกเบี้ยลด ออกตราสารหนี้ 4 กอง ให้ 2.35-2.7% ต่อปี
นายนาวิน อินทรสมบัติ ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า ทิศทางอัตราผลตอบแทนพันธบัตรไทยในปี 2558 ยังคงมีแนวโน้มทรงตัว และเคลื่อนไหวในกรอบแคบๆ ขณะที่ผลตอบแทนของตราสารหนี้ต่างประเทศบางประเทศอาจมีแนวโน้มที่ปรับตัวลดลง ดังนั้น การลงทุนในกองทุนตราสารหนี้แบบที่มีกำหนดระยะเวลา เพื่อล็อกผลตอบแทนเอาไว้ก่อนที่อัตราผลตอบแทนในตลาดจะปรับตัวลดลงน่าจะเป็นทางเลือกที่น่าสนใจ
พร้อมกันนี้ ในวันที่ 6-12 ม.ค. บลจ.กสิกรไทยจะเปิดเสนอขายกองทุนตราสารหนี้ 4 กองทุน ได้แก่
กองทุนเปิดเค ตราสารหนี้ 6 เดือน CO (KFI6MCO) จะลงทุนเงินฝาก China Construction Bank Corporation ฮ่องกง, ตราสารหนี้ธนาคารทิสโก้, เงินฝาก Bank of China, ตั๋วแลกเงินของบริษัท อยุธยา แคปปิตอล ออโต้ ลีส และตราสารหนี้ธนาคารซีไอเอ็มบี คาดผลตอบแทนสุทธิ 2.35% ต่อปี 
กองทุนเปิดเค เอ็นแฮนซท์ ตราสารหนี้ 3 เดือน K (KEFI3MK) ลงทุนเงินฝาก ICBC (Asia) Ltd., ฮ่องกง, เงินฝาก Bank of China มาเก๊า, ตราสารหนี้ Yapi Kredi Bankasi A.S. ตุรกี, ตราสารหนี้ธนาคารซีไอเอ็มบี ไทย และตราสารหนี้ธนาคารทิสโก้ คาดผลตอบแทนสุทธิ 2.35% ต่อปี
กองทุนเปิดเค เอ็นแฮนซท์ ตราสารหนี้ 6 เดือน G (KEFI6MG) ลงทุนเงินฝาก PT Bank CIMB Niaga Tbk อินโดนีเซีย, ตราสารหนี้ Akbank T.A.S. ตุรกี, ตราสารหนี้ธนาคารธนชาต, เงินฝาก Bank of China มาเก๊า และ ตราสารหนี้ Banco BTG Pactual S.A. บราซิล คาดผลตอบแทนสุทธิ 2.55% ต่อปี
กองทุนเปิดเค เอ็นแฮนซท์ ตราสารหนี้ต่างประเทศ 1 ปี AD (KEFF1YAD) จะลงทุนตราสารหนี้ Akbank T.A.S. ตุรกี, เงินฝาก China Construction Bank Corporation ฮ่องกง, ตราสารหนี้ Banco BTG Pactual S.A. บราซิล, เงินฝาก Bank of China มาเก๊า และตราสารหนี้ Standard Bank of South Africa คาดผลตอบแทนสุทธิ 2.70% ต่อปี
ทั้ง 4 กองทุนมีนโยบายป้องกันความเสี่ยงอัตราแลกเปลี่ยนเต็มจำนวน กองทุน KFI6MCO ลงทุนขั้นต่ำ 5,000 บาท ขณะที่ KEFI3MK, KEFI6MG และ KEFF1YAD ลงทุนขั้นต่ำ 1 ล้านบาท